LV Eiropas Savienības Oficiālais Vēstnesis C 147/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 147/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

CITRON DE MENTON

ES Nr.: FR-PGI-0005-01299 – 5.1.2015.

AĢIN ( X ) ACVN ( )

1. Nosaukums

Citron de Menton

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Citron de Menton ir apzīmējums svaigam veselam auglim, kas pieder sugai Citrus limon un tās šķirnēm Adamo, Cerza, Eureka, Santa Teresa un šķirnei, kuras vietējais nosaukums ir Menton.

Citronus novāc ar rokām. Pēc ražas novākšanas tos ķīmiski neapstrādā un nepārklāj ar (jebkāda sastāva) vasku.

Tiem ir šādas īpašības:

— mizas krāsa: iegūta, augot kokā, no gaiši dzeltenas līdz zaļgani dzeltenai agrajiem citroniem un intensīva spilgti dzeltena optimālas gatavības pakāpē. Tumšajā un aukstajā ziemas periodā tie iegūst arī gandrīz fluorescentu spilgti dzeltenu krāsu,

— miza nedaudz grumbuļaina, cieši apkļauj daivas,

— minimālais diametrs – 53 mm, maksimālais diametrs – 90 mm (mērīts augļa platākajā vietā),

— aromāts: izdala aromātiskās vielas, kuru smarža ļoti atgādina svaigas citronmētras aromātu,

— minimālais sulas saturs – 25 % no kopējās augļa masas (filtrēta sula),

— sula ļoti aromātiska ar skābenu, bet ne rūgtu garšu, kuras E/A attiecība (“E” – cukura saturs, kas izteikts kā sauss ekstrakts, “A” – skābums, kas izteikts kā citronskābes skābums) ir 1,2–2,2,

— kategorijas “ekstra” vai I šķiras augļi saskaņā ar spēkā esošajiem noteikumiem.

Ir iespējams ieviest jaunas šķirnes ar noteikumu, ka tās atbilst iepriekš aprakstītajām īpašībām, ir reģistrētas Francijas katalogā, tās selekcionējis Valsts agronomiskās pētniecības institūts un tās ir desmit gadus testētas attiecīgajā ģeogrāfiskajā apgabalā. Pēc katra grozījuma šķirņu sarakstu paziņo ražotājiem, kā arī pārbaudes struktūrai un kompetentajām kontroles iestādēm.

Citronus Citron de Menton laiž tirgū ar vienu vai divām lapām pie kātiņa vismaz 30 procentiem augļu. Gaišzaļās krāsas lapas ir lielas, šauras, ar nedaudz viļņainas formas paplatinājumu galā.

Veidi, kādos augļi tiek piedāvāti tirgū: pēc izmēra sašķirotu augļu partijas, nefasēti vai kārbās, kuru svars ir mazāks par 2 kg.

Pārdodot nefasētus, citronus Citron de Menton šķiro šādi: maksimālā izmēru starpība nedrīkst pārsniegt diapazonu, ko nosaka, izmēra skalā apvienojot trīs secīgus izmērus (lieluma kodi).

Ja citronus Citron de Menton pārdod kārbās, tiem jābūt tikai kategorijas “ekstra” augļiem un to izmēram jāatbilst tikai vienam izmēra kodam.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Citronus Citron de Menton ražo un novāc attiecīgajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Citronus Citron de Menton iepako:

— pakās, kuru svars ir mazāks par 8 kg,

— pakās, kuru svars ir mazāks par 15 kg, – tikai augļus, kas tiks pārstrādāti,

— kārbās, kuru svars ir mazāks par 2 kg.

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā norāda pilnu nosaukumu Citron de Menton.

4. Ģeogrāfiskā apgabala īsa definīcija

Ģeogrāfiskajā apgabalā ietilpst šādu Piejūras Alpu departamenta pašvaldību teritorijas:

Castellar, Gorbio, Roquebrune-Cap-Martin, Sainte-Agnès un Menton.

5. Saikne ar ģeogrāfisko apgabalu

Ģeogrāfiskā apgabala specifika

Citronu Citron de Menton audzēšanas ģeogrāfiskajam apgabalam ir raksturīgas šādas īpašības.

Dabas faktori

Citron de Menton ģeogrāfiskais apgabals ir pasaulē vistālāk ziemeļos esošais citronu audzēšanas apgabals, kas atrodas starp jūru (7 km attālumā taisnā līnijā no Vidusjūras) un kalniem (dažas virsotnes atrodas vairāk nekā 1 000 metru virs jūras līmeņa). No šiem kalniem virzienā no ziemeļaustrumiem uz dienvidrietumiem plešas pakalni, kas apraujas jūrā pie Senluī pierobežas tilta un Kapmartēnas (Cap-Martin).

Citronu Citron de Menton audzēšanas ģeogrāfisko apgabalu ietekmē mikroklimats, kuru raksturo šādas īpašības:

— nelielas temperatūras svārstības un silta ziema (vidēji 10 °C), izņemot īsu laikposmu no janvāra beigām līdz februāra sākumam; pavasaris un rudens ir silti (vidēji 16 °C), taču bieži vērojams negaiss (kopējais mēneša nokrišņu daudzums – vidēji 70 mm), un vasara ir karsta, bet ne pārmērīgi (vidēji 23–27 °C),

— saules gaismas pārpilnība (2 800 h saules gaismas gadā) palīdz saglabāt maigu gaisa temperatūru ziemā,

— vērojamas miglas, kas ierobežo spēcīgo saules gaismu vasarā,

— mēreni stiprs vējš; raksturīgs viegls jūras piekrastes vējš un iekšzemes vēji, kurus maigākus padara apkārtējā kalnainā reljefa aizsardzība,

— gaisa mitrums vasarā ir aptuveni 75 % – šis skaitlis ir tuvs tropu reģioniem raksturīgajām vērtībām.

Citronu Citron de Menton audzēšanas ģeogrāfiskā apgabala augsne ir veidojusies uz smilšakmens cilmieža (tas tiek saukts par “Mantonas smilšakmeni”), tās tekstūra ir no mālaini smilšainas līdz smilšaini mālainai (raksturīga laba gaisa apmaiņa) un pH ir nedaudz palielināts – aptuveni 8.

Citronu Citron de Menton audzēšanas ģeogrāfiskā apgabala ūdensteču tīkls ir blīvs, un daudzās straumes liecina par pietiekamu gruntsūdeņu klātbūtni.

Cilvēkfaktori

Pirmie citrusaugi Mantonā parādījušies, sākot no 1341. gada. Tomēr Mantonas citrusaugu audzēšana patiesu uzplaukumu piedzīvoja XVII un XVIII gadsimtā, kad tika izstrādāti arī pirmie tiesību akti, kuri reglamentē citronu audzēšanu un tirdzniecību. Citronu Citron de Menton audzēšanas un tirdzniecības aktīvākais laiks ilga aptuveni gadsimtu – no XVIII gadsimta vidus līdz XIX gadsimta vidum. Tādējādi citrusaugu audzēšana bija pirmā saimnieciskā darbība Mantonā. 1956. gadā citronu audzēšana piedzīvoja norietu: viens no daudziem iemesliem bija iedzīvotāju aiziešana no lauksaimniecības, turklāt citronkokus izpostīja arī citrusaugu slimība mal secco, ko izraisīja sēnīte Phoma tracheiphila Petri. Tomēr no 1992. gada vietējā citronu audzēšana tika aktīvi atjaunota, izmantojot finansiālo atbalstu citronu audzēšanai un lauksaimniecības zemes saglabāšanai. No 2004. līdz 2012. gadam tika iestādīti 3 000 koku, un 2012. gadā to skaits sasniedza 5 000.

Mantonas citrusaugu audzētāji vēsturiski ir audzējuši vienu vietējo šķirni Menton. Pēc 1956. gada slimības izraisītiem postījumiem citronu audzētāji ir pilnveidojuši citu citrona šķirņu audzēšanu, kuras ir piemērotas vietējiem klimatiskajiem apstākļiem.

Citroni Citron de Menton tiek audzēti uz iekoptām terasēm (to vietējais nosaukums ir restanques), kas ļauj optimālā veidā izmantot saules gaismu.

Citronus audzē apūdeņojamos zemes gabalos, kuru maksimālais augstums virs jūras līmeņa ir 390 m un kuri atrodas 7 km vai mazākā attālumā taisnā līnijā no jūras.

Laikā no februāra līdz septembrim vismaz reizi gadā audzētāji kokus apgriež, un regulāri tiek nogriezti liekie zari (tādi, kuros būs maz vai nebūs augļu un kuri izmanto dzīvības spēku, kas vajadzīgs auglīgajiem zariem).

Citronus novāc visu gadu tad, kad tie nogatavojušies, – augļu nogatavošanās laiks kokā ir atšķirīgs. Ražas novākšana notiek ar rokām vairākos piegājienos, lai varētu novākt nogatavojušos augļus. Krāsu, ar kuru augļi tiek laisti tirdzniecībā, tie iegūst kokā. Augļus novāc piesardzīgi: katrs tiek noņemts atsevišķi; tiek izmantotas redeļu kastes un kastes, kurās ietilpst ne vairāk kā 20 kg; maisus nedrīkst izmantot sasušanas riska dēļ.

Mantonā augļus parasti novāc ar dažām lapiņām. Tā ir gan pazīšanas zīme, gan svaiguma garantija. Lai nesabojātu augļa mizu, novākto augļu kātiņu, kuram nav lapas, nogriež kausiņa līmenī.

5.1. Produkta specifika

Citroniem Citron de Menton ir raksturīgas šādas īpašības:

— krāsa, kas iegūta dabiskā veidā, augot kokā, un tā ir no gaiši dzeltenas līdz zaļgani dzeltenai agrajiem citroniem, intensīva spilgti gaišdzeltena optimālas gatavības pakāpē un spilgti dzeltena (gandrīz fluorescenta) tumšajā un aukstajā ziemas periodā,

— miza ir nedaudz grumbuļaina, cieši apkļauj daivas,

— intensīvs aromāts, kurā spēcīgi jūtama svaigas citronmētras smarža, īpaši ja mizu nedaudz parīvē,

— sulai ir intensīvs aromāts, garša skāba, bez rūgtuma.

5.2. Cēloniska saikne starp ģeogrāfisko izcelsmi un vajadzības gadījumā produkta attiecīgo kvalitāti, reputāciju vai citām īpašībām

Saikne starp Mantonas baseina ģeogrāfisko apgabalu un citroniem Citron de Menton ir balstīta uz augļa nevainojamo kvalitāti un reputāciju.

Citronu Citron de Menton audzēšanas ģeogrāfiskā apgabala īpašā atrašanās vieta – starp jūru un kalniem – Mantonas apvidū rada īpašus klimatiskos apstākļus, kas piešķir citroniem Citron de Menton to raksturīgās īpašības.

— Kalnu grēda ziemeļos pasargā citronkokus no kaitējuma, ko augļu aizmešanās laikā varētu radīt rietumu, ziemeļu un ziemeļaustrumu vējš.

— Citronkokus labvēlīgi ietekmē jūras piekrastes vējš, jo tas nodrošina gaisa cirkulāciju.

— Mantonas rajona pakalna nogāzes, kuru pamatā ir smilšakmens cilmiezis, jau vairākus gadsimtus ir bijusi piemērota vieta citrusaugu stādīšanai uz iekoptajām terasēm līdz pat 390 m virs jūras līmeņa (lielākā augstumā klimata apstākļi ir nelabvēlīgi), jo tajās ir labvēlīgi apstākļi audzēšanai (augsne, kurā notiek gaisa apmaiņa), ierobežots salnu risks un iespēja nodrošināt augļa nogatavošanos (karstuma izkliedēšana).

— Mantonas baseina īpašais gaisa mitrums, kas ir tuvs tropu klimatam raksturīgajam, veicina citronu augšanu.

— Jūras ietekmētie maigie klimatiskie apstākļi (zemes gabali atrodas mazāk nekā 7 km attālumā taisnā līnijā no jūras) un miglas karstajā sezonā, kas mazina spēcīgo saules gaismu, ierobežo cukuru uzkrāšanos un sekmē skābas citrona Citron de Menton garšas veidošanos, kurai nav rūgtuma piegaršas.

— Nelielās temperatūras svārstības dienā un naktī palīdz veidoties specifiskajai citronu Citron de Menton piesātinātajai krāsai.

— Relatīvais aukstums, kas Mantonas rajonā iestājas no janvāra vidus līdz februāra vidum, auglim ļauj iegūt skaistu krāsu, skābu garšu un padara to piemērotu nogatavināšanai.

— Neliels mitrums un īslaicīgi lieti pavasarī un rudenī apvienojumā ar laukaugu trūkumu, augļu dārzu nelielo izmēru un vietējo praksi (īpaši atzarošanu) šajā reģionā rada lielu bioloģisko daudzveidību, kas ļauj ierobežot parazītu izplatīšanos, un tādējādi produkcijai ir ļoti laba sanitārā kvalitāte, lai gan augu aizsardzības līdzekļi tiek izmantoti tikai izņēmuma kārtā.

— Sanitārā kvalitāte un piemērotība nogatavināšanai, kas raksturīga šiem citroniem, ļauj tos pēc ražas novākšanas neapstrādāt (ar fungicīdiem) un neapvalkot ar vasku.

Atzarošanas prakse ļauj iegūt augli, kas ir pienācīgi liels un sulīgs. Apūdeņošanas iespējas un ražas novākšanas veids (ar rokām, vairākos piegājienos, ļoti piesardzīgi) arī palīdz iegūt izcilas kvalitātes augļus gan izskata (miza nav bojāta, citi bojājumi nav redzami), gan garšas (kokā iegūta laba gatavības pakāpe, kas ļauj panākt minimālo sulas saturu un E/A attiecību, un augļi nav nogatavināti pēc novākšanas) ziņā.

Citronu Citron de Menton īpašības ir pamatā to labajai reputācijai Francijā un pasaulē. Šiem citroniem ir veltīta grāmata Le Citron de Menton, ROM (izdota 2005. gada decembrī).

Mizas kvalitātes un aromāta, ka arī sulas dēļ citroni Citron de Menton ir ļoti pieprasīti Francijas vadošo pavāru vidū, piemēram, tos ir iecienījis Alēns Dikass (restorāns Louis XV, kas atrodas Monako), Pols Bokizs (Les frères Troisgros) un Žoels Robišons, kurš tos apraksta šādi: “unikāls aromāts, maigi skābena garša, ļoti aromātiska miza”.

Citronu Citron de Menton specifisko īpašību dēļ tie ir ļoti iecienīti daudzu pārstrādātu produktu – konditorejas izstrādājumu, citronu liķiera, džemu, aromātisko olīveļļu utt. – pagatavošanā.

Kopš 1934. gada Citronu svētki Mantonā pulcē tūkstošiem dalībnieku (200 000 apmeklētāju 2011. gadā), kas ierodas no Francijas un citām valstīm. Tas ir trešais nozīmīgākais notikums Piejūras Alpu departamentā. Cauri Mantonas pilsētai brauc ar citroniem un apelsīniem izrotāti rati, un tās dārzus rotā ziedu kompozīcijas ar citrusaugiem.

Atsauce uz specifikācijas publikāciju

(šīs regulas (2) 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-735ca22e-cd8a-4112-9dfc-61ffde2e063c/telechargement

(1) OV L 343, 14.12.2012., 1. lpp.

(2) Skatīt 1. zemsvītras piezīmi.